text: Statsminister på hjemmebane
  30 august 2011 kl. 15.23
  Statsminister Lars Løkke Rasmussen (V) var på hjemmebane på valgkampens femte dag. Han besøgte nemlig Trekantområdet - og sin fødeby, Vejle.
  Og hele dagen svarede han på spørgsmål fra vælgerne.
  Først på EUC Lillebælt i Fredericia. 
  Efter Lars Løkke Rasmussens oplæg stod både elever og ansatte i kø for at stille spørgsmål om såvel uddannelse, integration og efterløn. Det var dog ikke alle, der blev klogere af hans svar.
  Men der var enighed om, at besøget var fint. 
  - Jeg synes, at det er en fin gestus, at han gider at komme her, og vi kan stille spørgsmål., siger kontorfuldmægtig Ulla Bach, EUC Lillebælt.
  
  Flere spørgsmål
  Efter et virksomhedsbesøg i Kolding besøgte statsministeren JydskeVestkysten. Her blev han endnu engang bombarderet med spørgsmål fra vælgerne. Det foregik via et chat-room. 
  Hele dagen hang statsministeren i en klokkestreng. Og midt på eftermiddagen var tidsplanen skredet et kvarter. Forude ventede to radiointerview i fødebyen Vejle og flere spørgsmål fra vælgerne.
  